**Dječji vrtić JUREK**

Novo naselje 4

49 245 Gornja Stubica

**S T A T U T**

**DJEČJEG VRTIĆA JUREK**

Gornja Stubica, 10. kolovoza 2021. godine

Na temelju članka 41. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19) i članka 12.Odluke o osnivanju dječjeg vrtića JUREK („Službeni glasnik Krapinsko – zagorske županije“ broj 59A/2020.), Upravno vijeće Dječjeg vrtića JUREK uz Prethodnu suglasnost Općinskog vijeća Općine Gornja Stubica (KLASA:601-02/21-01/003, URBROJ: 2113/05-01-21-3 od 15. srpnja 2021. godine), na svojoj 2. sjednici održanoj dana 11. kolovoza 2021. godine, donosi

**STATUT**

**DJEČJEG VRTIĆA JUREK**

**I. OPĆE ODREDBE**

**Članak 1.**

 Ovim se Statutom uređuje ustrojstvo Dječjeg vrtića JUREK, Novo naselje 4, Gornja Stubica (u daljnjem tekstu: Vrtić), status, naziv i sjedište Vrtića, zastupanje i predstavljanje, odgovornost za obveze, djelatnost Vrtića, vrste i trajanje pojedinih programa, uvjeti i način davanja usluga, radno vrijeme Vrtića, ovlasti i način odlučivanja pojedinih tijela u upravljanju Vrtićem, djelokrug i način rada stručnih tijela, način donošenja općih akata, javnost rada te druga pitanja važna za obavljanje djelatnosti i poslovanje Vrtića.

Izrazi u Statutu Dječjeg vrtića JUREK koji imaju rodno značenje odnose se jednako na muški i na ženski rod, bez obzira jesu li korišteni u muškom ili ženskom rodu.

**Članak 2.**

 Vrtić je javna ustanova koja u okviru djelatnosti predškolskog odgoja i obrazovanja, te skrbi o djeci rane i predškolske dobi (u daljnjem tekstu: predškolski odgoj) ostvaruje programe njege, odgoja, obrazovanja, zdravstvene zaštite, prehrane i socijalne skrbi djece predškolske dobi u skladu s razvojnim osobinama i potrebama djece, te socijalnim, kulturnim, vjerskim i drugim potrebama obitelji.

**Članak 3.**

 Osnivač Vrtića je Općina Gornja Stubica (u daljnjem tekstu: Osnivač).

 **II. NAZIV I SJEDIŠTE**

**Članak 4.**

 Vrtić obavlja svoju djelatnost, posluje i sudjeluje u pravnom prometu pod nazivom: Dječji vrtić JUREK.

 Sjedište Vrtića je u Gornjoj Stubici, Novo naselje 4.

 Vrtić je pravna osoba upisana u sudski registar.

**Članak 5.**

 Vrtić može promijeniti naziv i sjedište samo odlukom Osnivača.

**Članak 6.**

 Naziv Vrtića mora biti istaknut na zgradi u kojoj je njegovo sjedište i na objektima u kojim obavlja svoju djelatnost.

 **III. ZASTUPANJE I PREDSTAVLJANJE**

**Članak 7.**

 Vrtić predstavlja i zastupa ravnatelj.

 Ravnatelj organizira i vodi rad i poslovanje Vrtića, predstavlja i zastupa Vrtić, te poduzima sve pravne radnje u ime i za račun Vrtića sukladno zakonu i ovom Statutu. Ravnatelj je odgovoran za zakonitost rada Vrtića.

 Ravnatelj vodi stručni rad Vrtića i odgovoran je za obavljanje stručnog rada.

 Ravnatelj Vrtića ima sve ovlasti u pravnom prometu u sklopu djelatnosti upisanih u

 sudski registar, osim:

* nastupati kao druga ugovorna strana i sa Vrtićem zaključivati ugovore, u svoje ime i za svoj račun, u svoje ime a za račun druge osobe ili u ime i za račun drugih osoba,
* zaključivati ugovore o izvođenju investicijskih radova i nabavi opreme, te nabavi osnovnih sredstava i ostale imovine čija pojedinačna vrijednost prelazi iznos utvrđen aktom o osnivanju Vrtića.

 Za zaključivanje ugovora navedenih u stavku 5. alineji 1. ovoga članka ravnatelju je potrebna posebna ovlast Upravnog vijeća ili Osnivača.

 Za iznose veće od iznosa navedenog u stavku 5. alineji 2. ovoga članka ravnatelj je ovlašten zaključiti ugovor ako je prethodno odluku o tome donijelo Upravno vijeće ili po prethodnom odobrenju Osnivača Vrtića.

**Članak 8.**

 Ravnatelj može dati punomoć drugoj osobi da zastupa Vrtić u pravnom prometu u granicama svojih ovlasti, sukladno odredbama zakona kojim se uređuju obvezni odnosi, a koji se poslovi odnose na redovne poslove ravnatelja, uz prethodnu suglasnost Upravnog vijeća.

**Članak 9.**

 U radu i poslovanju Vrtić koristi:

 1. Pečat s grbom Republike Hrvatske, okruglog oblika, promjera 38 mm, na kojem je uz obod natpis: Republika Hrvatska, Dječji vrtić JUREK, Gornja Stubica a u sredini pečata otisnut je grb Republike Hrvatske.

 2. Štambilj četvrtastog oblika, širine 20 mm i dužine 55 mm, na kojem je upisan pun naziv i sjedište Vrtića.

 Svaki pečat i štambilj ima svoj broj.

 Ravnatelj odlučuje o broju pečata i štambilja.

 Ravnatelj svojim aktom utvrđuje broj pečata i štambilja, način uporabe istih te osobe ovlaštene i odgovorne za čuvanje pečata i štambilja.

**Članak 10.**

 Pečatom iz članka 9. stavka 1. točke 1. ovog Statuta ovjeravaju se javne isprave koje Vrtić izdaje i akti koje Vrtić donosi u okviru javnih ovlasti.

 Štambilj se upotrebljava za odgovarajuće administrativno-financijsko poslovanje Vrtića (prijamni štambilj, štambilj za ovjeru financijske dokumentacije, štambilj za redovno administrativno i financijsko poslovanje…).

 Način uporabe i čuvanja pečata i štambilja svojim aktom uređuje ravnatelj Vrtića.

 **IV. IMOVINA VRTIĆA I ODGOVORNOST ZA NJEGOVE OBVEZE**

**Članak 11.**

 Imovinu Vrtića čine stvari, prava i novčana sredstva.

 Imovinom raspolaže Vrtić pod uvjetima i na način propisan zakonom, drugim propisima donesenim na temelju zakona, Statuta i odlukama Osnivača.

 Imovinu Vrtića čine sredstva za rad koja su pribavljena od Osnivača, stečena pružanjem usluga i prodajom proizvoda ili pribavljena iz drugih izvora.

**Članak 12.**

 Ako Vrtić u obavljanju svoje djelatnosti ostvaruje dobit, dužan je upotrebljavati tu dobit za obavljanje i razvoj svoje djelatnosti, sukladno odluci Osnivača i ovom Statutu.

 O raspodjeli dobiti Vrtića odlučuje Upravno vijeće uz suglasnost Osnivača.

**Članak 13.**

 Za obveze u pravnom prometu Vrtić odgovara cjelokupnom svojom imovinom.

 Osnivač solidarno i neograničeno odgovara za obveze Vrtića.

**Članak 14.**

 Vrtić ne može bez suglasnosti Osnivača:

* promijeniti djelatnost,
* osnovati drugu pravnu osobu,
* udružiti se u zajednicu ustanova,
* dugoročno se zadužiti,
* davati jamstva za kreditno zaduživanje,
* steći, opteretiti ili otuđiti nekretninu ili drugu imovinu iznad iznosa predviđenog odlukom Osnivača i ovim Statutom
* odlučivati o načinu raspolaganja dobiti i pokriću gubitaka Vrtića,
* mijenjati namjenu objekata i prostora Vrtića,
* sklapati bilo kakve nove sporazume koji nisu regulirani Statutom ili aktom o osnivanju Vrtića, a koji bi doveli do novih financijskih obaveza Osnivača.

 **V. DJELATNOST VRTIĆA**

**Članak 15.**

 Djelatnost Vrtića je predškolski odgoj i obrazovanje, te skrb o djeci rane i predškolske dobi od navršenih 12 mjeseci života do polaska u osnovnu školu, koja se ostvaruje po određenom programu.

 U okviru svoje djelatnosti Vrtić organizira i provodi:

* redovite programe njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi, koji su prilagođeni razvojnim potrebama djece, te njihovim mogućnostima i sposobnostima,
* programe za djecu rane i predškolske dobi s teškoćama u razvoju,
* programe za darovitu djecu rane i predškolske dobi,
* program predškole,
* programe ranog učenja stranih jezika i druge programe umjetničkog, kulturnog, vjerskog i sportskog sadržaja i
* druge programe u skladu s potrebama djece i zahtjevima roditelja.

 Programe iz stavka 2. ovog članka Vrtić provodi uz prethodnu suglasnost ministarstva nadležnog za obrazovanje.

**Članak 16.**

 Vrtić obavlja djelatnost predškolskog odgoja kao javnu službu.

 Kao javne ovlasti Vrtić obavlja sljedeće poslove:

* upise djece u Vrtić i ispise djece iz Vrtića s vođenjem odgovarajuće dokumentacije,
* izdavanje potvrda i mišljenja,
* upisivanje podataka o Vrtiću u zajednički elektronički upisnik.

 Kada Vrtić u vezi s poslovima iz stavka 2. ovoga članka ili drugim poslovima koje obavlja kao javne ovlasti, odlučuje o pravu, obvezi ili pravnom interesu djeteta, roditelja ili skrbnika ili druge fizičke ili pravne osobe, dužan je postupati prema odredbama zakona kojim se uređuje opći upravni postupak.

**Članak 17.**

 Vrtić može mijenjati djelatnost samo uz prethodnu suglasnost Osnivača.

**Članak 18.**

 Odgoj i obrazovanje djece rane i predškolske dobi ostvaruje se na temelju Nacionalnog kurikuluma za predškolski odgoj i obrazovanje i Kurikuluma vrtića.

 Kurikulum vrtića donosi Upravno vijeće Vrtića do 30. rujna tekuće pedagoške godine, a njime se utvrđuje program, namjena programa, nositelji programa, način ostvarivanja programa, vremenik aktivnosti programa i način vrednovanja.

**Članak 19.**

 Vrtić obavlja djelatnost na temelju Godišnjeg plana i programa rada koji se donosi za svaku pedagošku godinu.

 Pedagoška godina traje od 1. rujna tekuće godine do 31. kolovoza sljedeće godine. Godišnji plan i program rada donosi Upravno vijeće Vrtića, najkasnije do 30. rujna tekuće godine.

 Godišnji plan i program rada obuhvaća programe odgojno - obrazovnog rada, programe zdravstvene zaštite djece, higijene i prehrane, programe socijalne skrbi kao i druge programe koje Vrtić ostvaruje u dogovoru s roditeljima djece.

 Vrtić je dužan Osnivaču dostaviti Godišnji plan i program rada, Financijski plan te izvješća o njegovu ostvarivanju, sukladno odredbama Zakona o proračunu.

**Članak 20.**

 Vrtić je dužan provoditi upis djece prema planu upisa koji donosi Upravno vijeće Vrtića uz suglasnost Osnivača, a u skladu s odlukama Osnivača o mjerilima sufinanciranja Vrtića i načina ostvarivanja prava prednosti upisa u Vrtić i objavi obavijesti o upisu za svaku pedagošku godinu, te Pravilnikom o upisu djece i ostvarivanju prava i obveza korisnika usluga Vrtića.

 Ispis djece provodi se u skladu s Pravilnikom o upisu djece i ostvarivanju prava i obveza korisnika usluga.

**Članak 21.**

 Vrtić je dužan ustrojiti pedagošku i zdravstvenu dokumentaciju, te drugu evidenciju u skladu sa zakonom.

 Vrtić skrbi o zdravstvenom stanju djece, o prehrani djece za vrijeme boravka u Vrtiću u skladu sa zakonom i propisima donesenim na temelju zakona.

 **VI. UNUTARNJE USTROJSTVO I NAČIN RADA VRTIĆA**

**Članak 22.**

 Unutarnjim ustrojstvom osigurava se racionalan i djelotvoran rad Vrtića u cilju ostvarivanja djelatnosti predškolskog odgoja, te skrbi o djeci rane i predškolske dobi.

 Unutarnjim ustrojstvom Vrtića povezuju se svi oblici rada i djelatnosti prema vrsti i srodnosti programa i poslova, kako bi se ostvarili primjereni rezultati rada u procesu predškolskog odgoja djece, zadovoljavanja njihovih potreba i interesa, te rad Vrtića kao javne službe.

 Pravilnikom o unutarnjem ustrojstvu i načinu rada Vrtića pobliže se uređuje unutarnje ustrojstvo, radna mjesta i rad Vrtića kao javne službe.

**Članak 23.**

 Unutarnjim ustrojstvom Vrtića osigurava se ostvarivanje djelatnosti predškolskog odgoja i obrazovanja te skrbi o djeci rane i predškolske dobi usklađenim obavljanjem odgojno - obrazovnih, pravnih, administrativnih, računovodstveno - financijskih i pomoćno - tehničkih poslova.

**Članak 24.**

 U Vrtiću se ustrojava i provodi odgojno - obrazovni rad s djecom raspoređenom u skupine cjelodnevnog i poludnevnog boravka, a prema potrebi mogu se uvesti i kraći dnevni boravci, te višednevni boravci djece.

 Programi iz stavka 1. ovog članka ustrojavaju se i provode sukladno propisanom pedagoškom standardu predškolskog odgoja i naobrazbe.

**Članak 25.**

 U Vrtiću se rad s djecom rane i predškolske dobi ustrojava u jasličkim i vrtićkim odgojnim skupinama.

 Broj djece u odgojnim skupinama i dob djece u pojedinim odgojnim skupinama, te normativi neposrednog rada odgojitelja u skupini, određuju se sukladno odlukama ministra nadležnog za obrazovanje i propisanom pedagoškom standardu predškolskog odgoja i obrazovanja.

**Članak 26.**

 Programi zdravstvene zaštite djece, higijene i pravilne prehrane djece i programi socijalne skrbi ostvaruju se u Vrtiću sukladno odlukama nadležnih ministara.

**Članak 27.**

 Odgojno - obrazovni poslovi ostvaruju se u svezi s odgojno - obrazovnim, zdravstvenim i socijalnim radom s djecom u odgojnim skupinama i na razini Vrtića, radi zadovoljavanja potreba i interesa djece, te stvaranja primjerenih uvjeta za rast i razvoj svakog djeteta u dopunjavanju obiteljskog odgoja u suradnji s roditeljima i neposrednim dječjim okruženjem.

**Članak 28.**

 Pravni, administrativni i računovodstveno - financijski poslovi ustrojavaju se radi ostvarivanja djelatnosti Vrtića i njegova poslovanja kao javne službe, vođenja propisane dokumentacije i evidencije, ostvarivanja prava djece i roditelja, javnosti rada Vrtića, obavljanja računovodstveno - financijskih i drugih administrativno - stručnih poslova potrebnih za rad i poslovanje Vrtića i ostvarivanje prava i obveza radnika Vrtića.

**Članak 29.**

 Pomoćno - tehničkim poslovima osiguravaju se primjereni tehnički i drugi uvjeti za ostvarivanje plana i programa, te drugi potrebiti uvjeti za rad i poslovanje Vrtića prema propisanim standardima predškolskog odgoja i obrazovanja.

**Članak 30.**

 Tjedno radno vrijeme Vrtića raspoređuje se prema potrebama ostvarivanja djelatnosti predškolskog odgoja, te zadovoljavanje potreba djece i njihovih roditelja, građana i drugih pravnih osoba, u pravilu u pet radnih dana.

 Rad subotom organizira se prema potrebama korisnika, a u skladu s odlukom Osnivača. Radno vrijeme Vrtića za djecu koja ostvaruju programe predškolskog odgoja određuje se sukladno vrsti, sadržaju i trajanju programa.

 Vrtić radi radnim danom od 5,30 do 17,00 sati.

 Dnevni odmor radnika Vrtića organizira se tako da se osigura kontinuirano ostvarivanje programa, nadzor nad djecom i kontakt sa strankama.

**Članak 31.**

 Tjedni i dnevni raspored radnog vremena, dnevni odmor, uredovno vrijeme za rad sa strankama, roditeljima odnosno skrbnicima djece te drugim građanima, utvrđuje se Godišnjim planom i programom rada u skladu s odlukama Osnivača i općim aktima Vrtića.

 Vrtić je dužan putem mrežnih stranica Vrtića, na oglasnoj ploči Vrtića i na drugi prikladan način obavijestiti javnost o radnom vremenu i uredovnom vremenu za rad s građanima, roditeljima odnosno skrbnicima djece, te drugim strankama.

 **VII. UPRAVLJANJE VRTIĆEM**

**Članak 32.**

 Vrtićem upravlja Upravno vijeće.

 Upravno vijeće ima pet članova: predsjednika i četiri člana.

* tri člana Upravnog vijeća imenuje Osnivač iz reda javnih radnika,
* jednog člana biraju roditelji djece korisnika usluga
* jedan član bira se tajnim glasovanjem iz reda odgojitelja i stručnih suradnika Vrtića

 Mandat članova Upravnog vijeća traje četiri godine a iste osobe mogu biti ponovno imenovane i izabrane za članove Upravnog vijeća.

**Članak 33.**

 Članove Upravnog vijeća - predstavnike Osnivača imenuje Osnivač na način propisan svojim općim aktom.

**Članak 34.**

 Člana Upravnog vijeća - predstavnika roditelja djece korisnika usluga Vrtića biraju roditelji na sastanku koji u tu svrhu saziva ravnatelj Vrtića ili osoba koju on ovlasti.

 Svaki roditelj može predlagati ili biti predložen za člana Upravnog vijeća.

 Glasovanje se obavlja javno dizanjem ruku.

 Za člana Upravnog vijeća izabran je onaj kandidat koji dobije najveći broj glasova nazočnih roditelja.

 Izbori su pravovaljani ako je sastanku nazočno najmanje 10 % roditelja.

 Zapisnik o provedenom izboru člana Upravnog vijeća – predstavnika roditelja djece korisnika usluga Vrtića dostavlja se Upravnom vijeću.

**Članak 35.**

 Odgojitelji i stručni suradnici biraju jednog člana Upravnog vijeća na sjednici Odgojiteljskog vijeća tajnim glasovanjem.

 Izbori se održavaju najmanje 15 dana prije isteka mandata Upravnog vijeća.

 Za provedbu izbora na sjednici mora biti nazočan natpolovični broj članova Odgojiteljskog vijeća.

 Svaki član Odgojiteljskog vijeća može predlagati ili biti predložen za člana Upravnog vijeća.

 Glasovanje radi utvrđivanja liste kandidata obavlja se javno, dizanjem ruku.

 Kao kandidat za člana Upravnog vijeća, utvrđen je svaki odgojitelj ili stručni suradnik za kojeg se izjasni natpolovična većina nazočnih članova Odgojiteljskog vijeća.

 Na temelju rezultata glasovanja utvrđuje se lista kandidata za Upravno vijeće, u koju se kandidati unose abecednim redom.

**Članak 36.**

 Za provedbu izbora Odgojiteljsko vijeće osniva Izbornu komisiju koja ima predsjednika i dva člana.

 Izborna komisija:

* potvrđuje listu kandidata,
* izrađuje glasački listić koji obavezno sadrži naznaku da se vrši izbor članova Upravnog vijeća, broj članova koji se bira, te imena i prezimena kandidata prema utvrđenoj listi,
* izrađuje popis članova Odgojiteljskog vijeća koji imaju pravo glasovati,
* osigurava tajnost i zakonitost glasovanja,
* utvrđuje rezultate glasovanja i podnosi izvješće Odgojiteljskom vijeću.

**Članak 37.**

 Za člana Upravnog vijeća izabran je onaj kandidat koji dobije najveći broj glasova.

 Ako dva ili više kandidata imaju isti broj glasova, glasovanje se ponavlja za te kandidate.

 Izbori su pravovaljani ako je glasovanju pristupio natpolovični broj članova Odgojiteljskog vijeća.

**Članak 38.**

 O rezultatima glasovanja Izborna komisija podnosi izvješće Odgojiteljskom vijeću, uz priloženi zapisnik i kompletan izborni materijal.

 Odgojiteljsko vijeće objavljuje rezultate izbora na sjednici i na oglasnoj ploči Vrtića, a izabranom članu izdaje potvrdu o izboru.

**Članak 39.**

 Ako pojedinom članu Upravnog vijeća prijevremeno prestane mandat provode se dopunski izbori.

 Dopunski izbori provode se u roku od 30 dana od dana prestanka mandata prema stavku 1. ovog članka.

 Mandat člana Upravnog vijeća izabranog na dopunskim izborima traje do isteka vremena na koje je bio izabran raniji član Upravnog vijeća.

**Članak 40.**

 Nakon imenovanja odnosno izbora većine članova Upravnog vijeća Vrtića, saziva se prva (konstituirajuća) sjednica Upravnog vijeća.

 Prvu sjednicu Upravnog vijeća saziva predsjednik dosadašnjeg Upravnog vijeća.

 Na prvoj sjednici verificiraju se mandati imenovanih, odnosno izabranih članova Upravnog vijeća.

 Na prvoj sjednici Upravnog vijeća bira se predsjednik Upravnog vijeća.

**Članak 41.**

 Za predsjednika Upravnog vijeća može biti izabran svaki član Upravnog vijeća.

 Predsjednika Upravnog vijeća biraju članovi javnim glasovanjem na vrijeme od četiri godine.

 Predsjednik Upravnog vijeća može se birati i tajnim glasovanjem o čemu, na prijedlog člana Upravnog vijeća, odlučuje Upravno vijeće natpolovičnom većinom glasova.

**Članak 42.**

 Predsjednik Upravnog vijeća priprema, saziva i vodi sjednice vijeća.

 U slučaju spriječenosti predsjednika Upravnog vijeća, pripremu i vođenje sjednice obavlja član vijeća kojeg je pismeno ovlastio predsjednik.

 Predsjednik je dužan sazvati sjednicu Upravnog vijeća i na pismeni zahtjev ravnatelja ili jedne trećine članova vijeća.

**Članak 43.**

 Upravno vijeće obavlja slijedeće poslove:

 1. donosi na prijedlog Ravnatelja:

 - Statut, uz prethodnu suglasnost Osnivača,

 - Pravilnik o unutarnjem ustrojstvu i načinu rada Vrtića, uz prethodnu suglasnost

 Osnivača,

 - Godišnji plan i program rada Vrtića,

 - Kurikulum Vrtića,

 - Pravilnik o radu,

 - druge opće akte utvrđene zakonom i ovim Statutom,

 - Financijski plan i godišnji financijski izvještaj

 - Odluku o zasnivanju i prestanku radnog odnosa ako se izbor vrši na temelju raspisanog

 natječaja.

 2. Odlučuje uz suglasnost osnivača o:

 -stjecanju, opterećivanju ili otuđivanju nekretnina i druge imovine Vrtića iznad

 100.000,00 kuna,

- davanju u zakup objekata i prostora Vrtića ili mijenjanja namjene objekata i prostora,

 - raspodjeli eventualne dobiti.

3. Odlučuje o:

 - izvješćima ravnatelja o radu Vrtića,

 - žalbama roditelja ili skrbnika djece,

 - pojedinačnim pravima djelatnika u drugom stupnju, ako zakonom ili drugim propisom

 nije propisano da Upravno vijeće odlučuje u prvom stupnju,

 - pitanjima predviđenima općim aktima Vrtića,

 -stjecanju, opterećivanju ili otuđivanju nekretnina i druge imovine Vrtića čija je

 pojedinačna vrijednost od 50.000,00 do 100.000,00 kuna.

4. Predlaže i podnosi Osnivaču:

 - Promjenu naziva i sjedišta Vrtića,

 - Promjenu djelatnosti,

 - Statusne promjene,

 - Izvješće o radu Vrtića

5. Razmatra:

 - Predstavke i prijedloge građana o pitanjima od interesa za rad Vrtića,

 - Rezultate odgojno – obrazovnog rada u Vrtiću.

6. Predlaže ravnatelju:

 - Mjere u cilju ostvarivanja politike poslovanja Vrtića,

 - Osnovne smjernice za rad i poslovanje Vrtića.

 Upravno vijeće razmatra i odlučuje o drugim pitanjima u skladu sa zakonom, odlukom o osnivanju Vrtića, Statutom i drugim općim aktima Vrtića.

**Članak 44.**

 Upravno vijeće odluke iz svoje nadležnosti donosi na sjednicama.

 Upravno vijeće može pravovaljano odlučivati ako je na sjednici nazočno najmanje troje članova Upravnog vijeća.

 Upravno vijeće odluke donosi natpolovičnom većinom glasova svih članova Upravnog vijeća.

 Odluke Upravnog vijeća potpisuje predsjednik.

**Članak 45.**

 U radu Upravnog vijeća sudjeluje, bez prava odlučivanja, ravnatelj Vrtića.

 Sjednicama Upravnog vijeća mogu biti nazočne i druge osobe koje pozovu predsjednik vijeća i ravnatelj Vrtića ili se pozovu zaključkom Upravnog vijeća.

**Članak 46.**

 Članu Upravnog vijeća prestaje dužnost ako:

* sam zatraži razrješenje,
* ne ispunjava dužnosti člana odnosno predsjednika,
* svojim ponašanjem povrijedi ugled i dužnost koju obnaša i
* izgubi pravo na obavljanje dužnosti.

 Postupak za utvrđivanje prijedloga za razrješenje dužnosti člana Upravnog vijeća pokreće Upravno vijeće ili tijelo koje ga je imenovalo.

 Odluku o razrješenju donosi tijelo koje je izabralo odnosno imenovalo člana Upravnog vijeća.

 U slučaju razrješenja člana Upravnog vijeća, novi član imenuje se u roku od 30 dana, na vremensko razdoblje koje je preostalo u mandatu članu Upravnog vijeća koji je razriješen.

**Članak 47.**

 Predsjednik i članovi Upravnog vijeća za rad na sjednicama Upravnog vijeća imaju pravo na naknadu, osim dužnosnika sukladno posebnim propisima.

 Sazivanje sjednica, utvrđivanje dnevnog reda, način rada i odlučivanja Upravnog vijeća pobliže se određuje poslovnikom.

 **VIII. RAVNATELJ VRTIĆA**

**Članak 48.**

 Ravnatelj je poslovodni i stručni voditelj Vrtića.

 Ravnatelj:

* organizira i vodi rad i poslovanje Vrtića,
* predstavlja i zastupa Vrtić, poduzima sve pravne radnje u ime i za račun Vrtića i odgovara za zakonitost rada Vrtića,
* predlaže Upravnom vijeću donošenje Statuta i drugih općih akata Vrtića,
* predlaže kurikulum Vrtića,
* predlaže Godišnji plan i program rada Vrtića,
* donosi samostalno odluke u svezi s radom i poslovanjem Vrtića iz svog djelokruga
* provodi odluke Upravnog vijeća,
* brine se za provođenje odluka Odgojiteljskog vijeća i drugih tijela Vrtića,
* donosi odluke o zasnivanju radnog odnosa radnika na određeno vrijeme do 60 dana kad obavljanje poslova ne trpi odgodu,
* predlaže Upravnom vijeću izbor radnika po natječaju za zasnivanje radnog odnosa na neodređeno vrijeme i određeno vrijeme dulje od 60 dana,
* potpisuje ugovore o radu i druge akte Vrtića,
* podnosi izvješće Upravnom vijeću i drugim nadležnim tijelima o radu i poslovanju Vrtića,
* organizira rad i obavlja raspored radnika,
* odobrava službena putovanja i druga izbivanja s rada radnika Vrtića,
* osniva stručne skupine kao pomoćna tijela u radu Vrtića,
* odlučuje o stjecanju i opterećivanju nekretnina i druge imovne Vrtića do iznosa od 50.000,00 kuna i
* obavlja i druge poslove utvrđene zakonom, Odlukom o osnivanju, Statutom i drugim općim aktima Vrtića i odlukama Osnivača.

**Članak 49.**

 Ravnatelja Vrtića, u slučaju privremene spriječenosti u obavljanju ravnateljskih poslova, zamjenjuje osoba iz reda članova Odgojiteljskog vijeća koju za to odredi Upravno vijeće.

 Upravno vijeće će za osobu koja zamjenjuje ravnatelja odrediti člana Odgojiteljskog vijeća koji nije član Upravnog vijeća, uz prethodnu suglasnost te osobe.

 Osoba koja zamjenjuje ravnatelja ima prava i dužnost obavljati one poslove ravnatelja čije se izvršenje ne može odgađati do ravnateljeva povratka.

 Upravno vijeće može u svakom trenutku odrediti drugu osobu da zamjenjuje ravnatelja.

**Članak 50.**

 Za ravnatelja Vrtića može biti imenovana osoba koja ispunjava uvjete za odgojitelja ili stručnog suradnika, te ima najmanje 5 godina radnog staža u djelatnosti predškolskog odgoja, uz uvjet da ne postoje ograničenja prema zakonskim propisima.

 Ravnatelja imenuje i razrješava Osnivač na prijedlog Upravnog vijeća.

 Ravnatelj se imenuje na vrijeme od 4 godine.

 Ista osoba može ponovno biti imenovana ravnateljem.

 Na temelju odluke Osnivača o imenovanju ravnatelja, ugovor o radu s ravnateljem sklapa Upravno vijeće.

**Članak 51.**

 Ravnatelj se bira na temelju javnog natječaja koji raspisuje Upravno vijeće Vrtića u skladu sa zakonom i Statutom.

 Natječaj za imenovanje ravnatelja raspisuje se najkasnije tri mjeseca prije isteka vremena na koje je ravnatelj imenovan.

 Natječaj za ravnatelja traje osam (8) dana od dana objave, a objavljuje se na mrežnim stranicama i oglasnoj ploči Vrtića, mrežnim stranicama i oglasnoj ploči Hrvatskog zavoda za zapošljavanje i u Narodnim novinama.

 U natječaju se objavljuju uvjeti koje mora ispunjavati kandidat, vrijeme za koje se imenuje, dokaze koje kandidati uz prijavu trebaju priložiti, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.

 Kandidati se obavještavaju o izboru u roku od 45 dana od dana isteka roka za podnošenje prijava.

**Članak 52.**

 Po isteku roka za podnošenje prijava Upravno vijeće otvara i razmatra sve pristigle prijave s priloženom dokumentacijom, utvrđuje jesu li prijave potpune i dostavljene u roku, te ispunjavaju li kandidati sve propisane uvjete.

 Upravno vijeće utvrđuje prijedlog za imenovanje ravnatelja i dostavlja ga Osnivaču zajedno s cjelokupnom natječajnom dokumentacijom, u roku od 15 dana od dana isteka roka za podnošenje prijava.

**Članak 53.**

 Osnivač dostavlja svim prijavljenim kandidatima obavijest o izboru s uputom o pravu pregleda natječajnog materijala i pravu na sudsku zaštitu.

 Osoba koja je podnijela prijavu na natječaj može tužbom pobijati odluku o imenovanju zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju.

 Tužba se podnosi nadležnom sudu u roku od 15 dana od dana primitka obavijesti o izboru.

**Članak 54.**

 Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj se ponavlja.

 Do imenovanja ravnatelja, na temelju ponovljenog natječaja, imenovat će se vršitelj dužnosti ravnatelja, najdulje na vrijeme od godinu dana.

 Za vršitelja dužnosti ravnatelja može biti imenovana osoba koja ispunjava uvjete za ravnatelja Vrtića.

 Vršitelj dužnosti ravnatelja ima sva prava i obveze ravnatelja, a imenuje ga Upravno vijeće.

**Članak 55.**

 Ravnatelj Vrtića može biti razriješen prije isteka vremena na koje je imenovan:

* ako ravnatelj sam zatraži razrješenje,
* ako nastanu takvi razlozi koji, po posebnim propisima ili propisima kojima se uređuju radni odnosi, dovode do prestanka ugovora o radu,
* ako ravnatelj ne ispunjava zakonom i drugim propisima ili općim aktima Vrtića utvrđene obveze
* ako ravnatelj svojim nesavjesnim ili nepravilnim radom prouzroči Vrtiću veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Vrtića.

 Prije donošenja odluke o razrješenju ravnatelju se mora dati mogućnost da se izjasni o razlozima za razrješenje.

 U slučaju razrješenja ravnatelja imenovat će se vršitelj dužnosti ravnatelja.

 Za vršitelja dužnosti ravnatelja može biti imenovana osoba koja ispunjava uvjete za ravnatelja Vrtića.

**Članak 56.**

 Upravno vijeće utvrđuje prijedlog za razrješenje ravnatelja i prijedlog za imenovanje vršitelja dužnosti ravnatelja i dostavlja ih Osnivaču.

 U slučaju razrješenja ravnatelja i imenovanja vršitelja dužnosti ravnatelja, Upravno vijeće Vrtića dužno je raspisati natječaj za izbor ravnatelja u roku od 30 dana od dana imenovanja vršitelja dužnosti.

**Članak 57.**

 Protiv odluke o razrješenju ravnatelj ima pravo tužbom tražiti sudsku zaštitu prava, ako smatra da je bio povrijeđen propisani postupak i da je ta povreda mogla bitno utjecati na odluku ili da nisu postojali razlozi za razrješenje propisani zakonom ili općim aktima Vrtića.

 Tužba se podnosi nadležnom sudu u roku od 30 dana od primitka odluke o razrješenju.

 **IX. STRUČNA TIJELA VRTIĆA**

**Članak 58.**

 Odgojitelji, stručni suradnici i zdravstveni radnici koji ostvaruju programe predškolskog odgoja u Vrtiću čine Odgojiteljsko vijeće.

 Odgojiteljsko vijeće sudjeluje u utvrđivanju Plana i programa rada Vrtića, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad, te obavlja i druge stručne poslove utvrđene zakonom, Odlukom o osnivanju Vrtića, Statutom i općim aktima Vrtića.

**Članak 59.**

 Odgojiteljskom vijeću predsjedava ravnatelj ili druga osoba koju on ovlasti. Odgojiteljsko vijeće radi na sjednicama.

 Sjednica Odgojiteljskog vijeća može se održati ako je nazočna natpolovična većina članova vijeća.

 Na sjednici Odgojiteljskog vijeća odluke se donose većinom glasova od ukupnog broja članova Odgojiteljskog vijeća.

 Sjednice Odgojiteljskog vijeća obvezne su za sve odgajatelje, stručne suradnike i zdravstvene radnike.

 Sjednice se održavaju prema potrebi, a najmanje četiri puta tijekom pedagoške godine. Na sjednicama se vodi zapisnik kojeg potpisuju predsjedavajući i zapisničar kojeg određuje Odgojiteljsko vijeće na početku sjednice.

 **X. RODITELJI ODNOSNO SKRBNICI DJECE**

**Članak 60.**

 Radi što uspješnijeg ostvarivanja ciljeva predškolskog odgoja Vrtić surađuje s roditeljima, odnosno skrbnicima djece korisnika usluga.

 Suradnja Vrtića s roditeljima, odnosno skrbnicima djece ostvaruje se putem individualnih razgovora, sastanaka skupine roditelja i na drugi način.

 Roditelji, odnosno skrbnici djece sudjeluju u upravljanju Vrtićem na način utvrđen zakonom i ovim Statutom.

**Članak 61.**

 Roditelji, odnosno skrbnici djece dužni su pratiti rad i napredovanje djece, odazvati se pozivima Vrtića i s njim surađivati.

**Članak 62.**

 Ostvarivanje prava i obveza roditelja, odnosno skrbnika djece, te suradnja između roditelja, odnosno skrbnika i Vrtića pobliže se uređuje posebnim pravilnikom.

 **XI. RADNICI**

**Članak 63.**

 U Vrtiću na poslovima njege, odgoja i obrazovanja, socijalne i zdravstvene zaštite te skrbi o djeci rade odgojno – obrazovni radnici: odgojitelj i stručni suradnik (pedagog, psiholog, logoped) te medicinska sestra kao zdravstvena voditeljica Vrtića.

 Osim odgojno – obrazovnih radnika, u Vrtiću rade i druge osobe koje ne sudjeluju u odgojno-obrazovnom radu već rade na administrativno-tehničkim i pomoćnim poslovima (u daljnjem tekstu: ostali radnici).

 Odgojno – obrazovni radnici u Vrtiću moraju imati odgovarajuću vrstu i razinu obrazovanja, položen stručni ispit te utvrđenu zdravstvenu sposobnost za obavljanje poslova.

**Članak 64.**

 Radni odnos u Vrtiću zasniva se ugovorom o radu na temelju natječaja.

 Odluku o objavi natječaja donosi Upravno vijeće.

 Natječaj se objavljuje na internet stranicama i oglasnim pločama Hrvatskog zavoda za zapošljavanje te internet stranicama i oglasnoj ploči Vrtića, a rok za primanje prijava kandidata ne može biti kraći od osam dana.

 Iznimno od stavka 1. ovog članka, radni odnos se može zasnovati ugovorom o radu i bez natječaja:

 - kad obavljanje poslova ne trpi odgodu, do zasnivanja radnog odnosa na temelju natječaja, ali ne dulje od 60 dana

 - kad potreba za obavljanjem poslova ne traje dulje od 60 dana.

 Odluku o zasnivanju i prestanku radnog odnosa donosi Upravno vijeće na prijedlog ravnatelja.

 Iznimno, u slučaju kada je zbog obavljanja poslova koji ne trpe odgodu potrebno zaposliti osobu, o zasnivanju radnog odnosa odlučuje ravnatelj.

**Članak 65.**

 Odgojno-obrazovni radnici imaju pravo i dužnost neprestano se stručno i pedagoški usavršavati, pratiti znanstvena dostignuća i unapređivati pedagošku praksu. Usavršavanje je sastavni dio radnih obveza odgojno-obrazovnih radnika.

**Članak 66.**

 Radni odnosi u Vrtiću uređuju se sukladno zakonu, podzakonskim propisima i općim aktima Vrtića.

 Radni odnosi se uređuju Pravilnikom o radu.

**Članak 67.**

 Raspored obveza odgojno-obrazovnih radnika u neposrednom odgojno-obrazovnom radu s djecom, te njihovih drugih radnih obveza određuje ravnatelj u skladu sa zakonom, podzakonskim propisima, općim aktima, Godišnjim planom i programom i ugovorom o radu.

 Raspored radnih obveza radnika, ravnatelj određuje u skladu s ugovorom o radu.

 **XII. FINANCIJSKO POSLOVANJE**

**Članak 68.**

 Financijsko poslovanje Vrtića obavlja se u skladu sa zakonom i drugim propisima.

**Članak 69.**

 Vrtić ostvaruje prihode iz sredstava Osnivača, prodajom usluga na tržištu, kao i drugih izvora u skladu sa zakonom.

 Vrtić će sa Osnivačem u svezi doznačivanja i korištenja sredstava Osnivača sklopiti ugovor o međusobnim pravima i obvezama.

 Vrtić naplaćuje usluge od roditelja, odnosno skrbnika za djecu koja pohađaju Vrtić sukladno mjerilima koje utvrđuje Osnivač.

**Članak 70.**

 Vođenje računovodstvenog i knjigovodstvenog poslovanja, evidencija financijskog poslovanja i sredstava obavlja se u skladu sa zakonom i propisima donesenim na temelju zakona.

**Članak 71.**

 Za svaku godinu donosi se financijski plan Vrtića, te polugodišnji i godišnji izvještaj o izvršenju financijskog plana, sukladno zakonskim i podzakonskim aktima i uputama Osnivača.

**Članak 72.**

 Naredbodavatelj za izvršenje financijskog plana je ravnatelj Vrtića.

 Računovodstvenu i knjigovodstvenu dokumentaciju, sukladno ovlaštenju i posebnom općem aktu, potpisuje ravnatelj Vrtića.

 **XIII. OPĆI AKTI VRTIĆA**

**Članak 73.**

 Vrtić ima slijedeće opće akte:

 1. Statut,

 2. Pravilnik o unutarnjem ustrojstvu i načinu rada Vrtića,

 3. Pravilnik o radu,

 4. Pravilnik o upisu djece i ostvarivanju prava i obveza korisnika usluga,

 5. Pravilnik o zaštiti od požara,

 6. Pravilnik o zaštiti na radu,

 7. Poslovnik o radu Upravnog vijeća,

 8. Poslovnik o radu Odgojiteljskog vijeća,

 9. druge opće akte koje donosi Upravno vijeće sukladno zakonu, propisu donesenom na temelju zakona i ovom Statutu.

 Na prijedlog ravnatelja ili svakog od pojedinog člana Upravnog vijeća, Upravno vijeće donosi odluku o potrebi donošenja i sadržaju općih akata Vrtića, kao i potrebi osnivanja stručnih povjerenstava za njihovu izradu.

**Članak 74.**

 Ravnatelj Vrtića dužan je dostaviti Statut i Pravilnik o unutarnjem ustrojstvu i načinu rada Vrtića kao javne službe nadležnom upravnom tijelu Krapinsko – zagorske županije u roku od 8 dana od dana donošenja.

**Članak 75.**

 Opći akti Vrtića stupaju na snagu osmog dana od dana objave na oglasnoj ploči Vrtića, a iznimno ako je to propisano općim aktom i ako postoje za to opravdani razlozi, dan nakon objave na oglasnoj ploči.

 Na općim aktima treba biti označen nadnevak objave akta na oglasnoj ploči te ovjera datuma stupanja na snagu akta.

 **XIV. JAVNOST RADA**

**Članak 76.**

 Rad Vrtića je javan.

 O obavljanju svoje djelatnosti i načinu pružanja usluga Vrtić izvješćuje roditelje i skrbnike, te građane:

 - sredstvima javnog priopćavanja,

 - održavanjem skupova i savjetovanja,

 - izdavanjem publikacija,

 - preko oglasne ploče,

 - na drugi primjeren način.

**Članak 77.**

 Vrtić je dužan u zakonom propisanom roku dati svakom korisniku na njegov zahtjev informaciju o uvjetima i načinu pružanja svojih usluga i obavljanju poslova iz svoje djelatnosti, te potrebne podatke i upute za ostvarivanje prava i obveza korisnika.

 Vrtić je dužan u zakonom propisanom roku osigurati svakoj domaćoj ili stranoj fizičkoj ili pravnoj osobi, na njihov zahtjev, pristup informacijama o obavljanju svoje djelatnosti i omogućiti im uvid u odgovarajuću dokumentaciju.

 Vrtić će uskratiti davanje informacija odnosno uvid u dokumentaciju, ako je ona zakonom ili na osnovi kriterija utvrđenih zakonom proglašena kao državna, vojna, službena, poslovna ili profesionalna tajna, te kad se odnosi na osobne podatke fizičkih osoba zaštićene zakonom.

**Članak 78.**

 Informacije i podatke o obavljanju djelatnosti ili uvid u dokumentaciju Vrtića sredstvima javnog priopćavanja i drugim pravnim osobama može dati samo ravnatelj ili radnik Vrtića kojeg ravnatelj za to ovlasti.

 **XV. SURADNJA SA SINDIKATOM**

**Članak 79.**

 Sindikalno organiziranje u Vrtiću je slobodno.

 Vrtić je dužan osigurati uvjete za rad sindikalnog povjerenika, te ostvarivanje njegovih prava u skladu sa zakonom i kolektivnim ugovorom.

**Članak 80.**

 Sindikalni povjerenik može pisanim putem podnositi Ravnatelju, Upravnom vijeću i Osnivaču prijedloge, mišljenja i primjedbe glede ostvarivanja prava radnika i zaštite tih prava.

 **XVI. POSLOVNA I PROFESIONALNA TAJNA**

**Članak 81.**

 Poslovnom tajnom smatraju se: podaci koje nadležno tijelo kao povjerljive priopći Vrtiću, mjere i način postupanja u slučaju nastanka izvanrednih okolnosti, dokumenti koji se odnose na obranu, plan fizičke i tehničke zaštite radnika i imovine Vrtića i druge isprave i podaci čije bi priopćavanje neovlaštenoj osobi bilo protivno interesima Vrtića i njegovog osnivača, sukladno općem aktu Vrtića i zakonu.

**Članak 82.**

 Podatke i isprave koji se smatraju poslovnom tajnom dužni su čuvati svi radnici Vrtića bez obzira na koji su način saznali za te podatke i isprave.

 Obveza čuvanja poslovne tajne traje i nakon prestanka radnog odnosa u Vrtiću.

**Članak 83.**

 Podaci i isprave koji se smatraju poslovnom tajnom mogu se dostaviti i dati na očevid tijelima ovlaštenim zakonom, odnosno tijelima i osobama kojima ovlaštenje proizlazi iz dužnosti koju obavljaju.

**Članak 84.**

 Profesionalnom tajnom se smatra: sve što odgajatelji, stručni suradnici i zdravstveni radnici, kao i drugi radnici Vrtića saznaju o djeci, njihovim roditeljima i skrbnicima, te čije bi iznošenje u javnost moglo nanijeti štetu djeci, njihovim roditeljima i skrbnicima.

**Članak 85.**

 O čuvanju poslovne i profesionalne tajne neposredno skrbi ravnatelj i druga ovlaštena osoba.

 Povreda čuvanja poslovne i profesionalne tajne predstavlja težu povredu radne obveze.

 **XVII. NADZOR**

**Članak 86.**

 Nadzor nad radom Vrtića provode ovlaštena tijela državne uprave i ovlaštene javne ustanove u skladu sa zakonom i propisima donesenim na temelju zakona.

 U provođenju nadzora, ravnatelj, Upravno vijeće i drugi radnici Vrtića dužni su surađivati s ovlaštenim tijelima i osobama koje provode nadzor.

 **XVIII. ZABRANA PROMIDŽBE I PRODAJE U VRTIĆU**

**Članak 87.**

 U Vrtiću nije dopuštena promidžba i prodaja roba i/ili usluga koje ne služe ciljevima odgoja i obrazovanja ili su štetne za zdravlje, rast i razvoj djece rane i predškolske dobi.

 **XIX. ZAŠTITA OKOLIŠA I IMOVINE VRTIĆA**

**Članak 88.**

 Radnici Vrtića imaju pravo i dužnost da u sklopu svojih poslova i zadaća poduzimaju mjere zaštite i unapređivanja okoliša i zaštite imovine Vrtića.

 O radnjama ili činjenicama koje ugrožavaju okoliš ili imovinu Vrtića svaki radnik je dužan upozoriti ravnatelja, a u slučaju potrebe i predsjednika Upravnog vijeća.

 Radnik može odbiti izvršenje poslova i zadaća kojima se nanosi šteta okolišu ili se pričinjava šteta na imovini Vrtića.

 Nepoduzimanje mjera zaštite okoliša i imovine čini težu povredu radne obveze.

**Članak 89.**

 Vrtić izvođenjem odgojno - obrazovnog programa naročitu pozornost posvećuje odgoju djece glede čuvanja i zaštite čovjekova okoliša i imovine Vrtića te osobne sigurnosti djece, posjetitelja i djelatnika Vrtića.

**Članak 90.**

 Vrtić samostalno ili zajedno s roditeljima, odnosno skrbnicima, tijelima državne uprave i lokalne i područne (regionalne) samouprave na svom području, te drugim pravnim osobama djeluje u cilju oplemenjivanja radnog prostora i okoliša Vrtića.

 Program rada Vrtića na provedbi zaštite okoliša i imovine sastavni je dio Godišnjeg plana i programa rada Vrtića.

 **XX. ZDRAVSTVENA ZAŠTITA I OBRANA**

**Članak 91.**

 Vrtić je dužan u skladu s zakonskim i podzakonskim odredbama o zdravstvenoj zaštiti kao i odlukama nadležnih tijela provoditi sve propisane mjere radi zaštite zdravlja djece, djelatnika i posjetitelja Vrtića od moguće ugroze zdravlja širenjem zaranih bolesti ili drugih mogućih po zdravlje opasnosti.

 Vrtić je u skladu sa Zakonom o obrani i drugim propisima, dužan osigurati uvjete za rad u uvjetima ratnog stanja ili stanja neposredne ugroženosti Republike Hrvatske i u drugim slučajevima određenim tim propisima.

 **XXI. PRIJELAZNE I ZAVRŠNE ODREDBE**

**Članak 92 .**

 Ovaj Statut donosi Upravno vijeće Vrtića uz prethodnu suglasnost Osnivača.

**Članak 93.**

 Ovaj Statut stupa na snagu prvog dana po objavi na oglasnoj ploči Vrtića.

KLASA:601-02/21-02/001

URBROJ:2113-60-03-21-1

 **Predsjednica Upravnog vijeća**

 **Dječjeg vrtića JUREK**

 **Marina Sviben Družinec, dipl. psiholog, v.r.**

Utvrđuje se da je ovaj Statut objavljen na Oglasnoj ploči Dječjeg vrtića JUREK i Oglasnoj ploči i web stranicama Osnivača dana 11. kolovoza 2021. godine, a stupa na snagu dana 12. kolovoza 2021. godine.

 Privremena ravnateljica

 Gordana Jakopović, v.r.